Παρουσίαση – αποκάλυψη των αντιδραστικών διατάξεων του πολυνομοσχεδίου για την εκπαίδευση\nΗ κυβέρνηση παίρνοντας χρυσό μετάλλιο στην ατιμία και στην… αντικοινωνική στάση εκμεταλλεύεται την καραντίνα, για να περάσει ένα νομοθετικό τερατούργημα ενάντια στο λαό, στα παιδιά του και στους εκπαιδευτικούς: Σχολειοποίηση του νηπιαγωγείου, αλλαγές στο δημοτικό, αύξηση ορίου (από 22 σε 26) και ελάχιστου μαθητών για σχηματισμό τμήματος, αύξηση των εξεταζόμενων μαθημάτων στο γυμνάσιο, τράπεζα θεμάτων στο λύκειο, άνοιγμα του δρόμου για πολλαπλές βάσεις εισαγωγής για πρόσβαση στην τριτοβάθμια, εμπέδωση της πειθάρχησης στη σχολική ζωή, μαζικό κλείσιμο ΕΠΑΛ μέσω ηλικιακού ορίου, αξιολόγηση και κατηγοριοποίηση σχολείων και εκπαιδευτικών ώστε οι τελευταίοι να είναι αποτελεσματικοί «μπαμπούλες» των μαθητών.\nΑπό το Νηπιαγωγείο και το Δημοτικό μέχρι το Γυμνάσιο και το Λύκειο, το ίδιο κατάμαυρο νήμα συνδέει τις κυβερνητικές εξαγγελίες. Φραγμοί παντού, κόφτες δικαιωμάτων, μέτρα αποκλεισμού μαζί με δημιουργία κλίματος αποθάρρυνσης για την πλειοψηφία των παιδιών του λαού. Το δικαίωμα στις δωρεάν σπουδές που ροκανίζεται χρόνια τώρα από όλες τις κυβερνήσεις βαδίζει προς συντριπτικό χτύπημα. Και ταυτόχρονα, πειθάρχηση, χειραγώγηση, κατηγοριοποίηση εκπαιδευτικών και σχολείων μέσω αξιολόγησης.\nΟι Αγωνιστικές Κινήσεις Εκπαιδευτικών, στις παρακάτω παραγράφους, θα περιγράψουμε τις βασικές διατάξεις του νομοσχεδίου, οι οποίες υπηρετούν το αντιδραστικό σχέδιο που αναφέραμε. Να σημειώσουμε μόνο, ότι μια σειρά «εξειδικεύσεις» θα έρθουν με νέους νόμους και εγκυκλίους (νόμος για την ΤΕΕ, συγκεκριμενοποίηση της διαδικασίας αξιολόγησης, της ακριβούς διαδικασίας εισαγωγής στην τριτοβάθμια, διάταξη για γενναία μείωση των εισακτέων κα.). Με άλλα λόγια, το όλο πλαίσιο θα γίνει ακόμα πιο ακραία αντιλαϊκό, ακόμα πιο αντιδραστικό στο αμέσως επόμενο διάστημα. Κατά την καταγραφή των διατάξεων του πολυνομοσχεδίου, προσπαθήσαμε να τις ομαδοποιήσουμε θεματικά.\nΚαταρχάς, να διευκρινιστεί ότι οι αλλαγές που προβλέπονται στο πολυνομοσχέδιο αποτελούν το θεμέλιο του Νέου Λυκείου, όπως το σχεδιάζει η κυβέρνηση. Γι αυτό απουσιάζουν προειλημμένες αποφάσεις, οι οποίες από τη μια θα ολοκληρώσουν τους στρατηγικούς στόχους συστήματος-κυβέρνησης και από την άλλη δεν βιάζονται χρονικά να τις γνωστοποιήσουν, επειδή θα αφορούν αρχικά τους μαθητές που θα φοιτήσουν το σχολικό έτος 2020-2021 στην Α΄ Λυκείου.\nΣυγκεκριμένα στο πολυνομοσχέδιο προβλέπεται:\nΓια την προαγωγή και απόλυση των μαθητών αυξάνεται ο Γενικός Μέσος Όρος(ΓΜΟ)από 9,5 σε 10. Κι ενώ αυτό εκ πρώτης όψεως φαίνεται ανώδυνο, το γεγονός ότι τα θέματα των εξετάσεων για όλους τους τύπους Λυκείου –όπως ρητά αναφέρεται στο πολυνομοσχέδιο- κατά 50% θα προέρχονται από Τράπεζα Θεμάτων Διαβαθμισμένης Δυσκολίας σημαίνει την αύξηση των μετεξεταστέων μαθητών. Η εμπειρία της εφαρμογής του μέτρου το 2013-2014 έδειξε αύξηση των μετεξεταστέων κατά 40%.\nΆρα, η Τράπεζα Θεμάτων θα μπορούσε να μετονομαστεί σε πραγματικό κόφτη των δικαιωμάτων των μαθητών στις σπουδές. Εάν μάλιστα λάβουμε υπόψη και την αύξηση των φροντιστηριακών μαθημάτων –όπως είχε γίνει και το 2013-2014- καταλαβαίνουμε το αδιέξοδο στο οποίο θα οδηγηθούν οι λαϊκές οικογένειες σε συνθήκες μαζικής ανεργίας, φτώχειας και εξαθλίωσης που ήδη βιώνουν τα πλατιά λαϊκά στρώματα.\nΠαράλληλα, αξίζει να προσέξουμε δύο ακόμη σημεία:\n1. Εκπαιδευτικοί θα κληθούν να καταθέσουν θέματα σ αυτήν την Τράπεζα –η οποία θα χρηματοδοτηθεί και από το ΕΣΠΑ με κάποια εκατομμύρια ευρώ- ενισχύοντας λογικές και πρακτικές επίπλαστου διαχωρισμού και κατηγοριοποίησης στον κλάδο.\n2. Η Υπουργός άφησε ανοικτό το ενδεχόμενο να ισχύσει η Τράπεζα Θεμάτων , εάν το εγκρίνει το ΙΕΠ, και για τους μαθητές που θα φοιτήσουν το 2020-2021 και στη Β΄ Λυκείου.\nΓια τους μετεξεταστέους του Ιουνίου η Τράπεζα-Κόφτης είναι αδυσώπητη, καθώς για να προαχθούν ή να απολυθούν θα πρέπει στα γραπτώς εξεταζόμενα να γράψουν 10, δηλ. φαίνεται ότι τον Σεπτέμβριο δεν μετράει ο προφορικός βαθμός των τετραμήνων και για τα μαθήματα που δεν εξετάζονται γραπτά, εάν ένας μαθητής-τρια έχει μέσο όρο τετραμήνων κάτω από 10, το Σεπτέμβριο εξετάζεται προφορικά από επιτροπή του σχολείου και θα πρέπει σε αυτή την προφορική εξέταση να βαθμολογηθεί με 10 για να περάσει το μάθημα. Τα παραπάνω σαφώς δυσκολεύουν το Λύκειο για τα φτωχά και μικρομεσαία κοινωνικά στρώματα.\nΕίναι σίγουρο ότι αυξάνονται τα γραπτώς εξεταζόμενα μαθήματα, -τουλάχιστον κατά ένα σε κάθε τάξη- αλλά θα καθοριστεί με Υπουργική απόφαση ποια θα είναι αυτά, όπως και το ωρολόγιο πρόγραμμα των τάξεων του Λυκείου. Καθορίζεται, όμως, ότι στον προσανατολισμό των ανθρωπιστικών σπουδών σε δύο χρόνια θα αντικατασταθεί η Κοινωνιολογία από τα Λατινικά. Κατά τη γνώμη μας η αοριστία σχετικά με τα διδασκόμενα ή τα γραπτώς εξεταζόμενα μαθήματα επίτηδες υπάρχει για να καλλιεργηθεί μια συντεχνιακή αλληλοφαγωμάρα μεταξύ των ειδικοτήτων και ενδεχόμενο παζάρεμα με το Υπουργείο. Η πολιτική του διαίρει και βασίλευε που αποκρύπτει ότι επί της ουσίας όλοι οι εκπαιδευτικοί –ανεξαρτήτως ειδικότητας- θα υποστούν εργασιακά τις συνέπειες της απομαζικοποίησης του Λυκείου, ανεξάρτητα από πρόσκαιρες αυξομειώσεις των ωρών τους. Το ίδιο αποπροσανατολιστική είναι και η συζήτηση για την Κοινωνιολογία και τα Λατινικά, τον προοδευτικό ή τον συντηρητικό προσανατολισμό των Κυβερνήσεων της ΝΔ ή του ΣΥΡΙΖΑ.\nΜε σαφήνεια, όμως, ορίζεται ότι δίνεται έμφαση στην ερευνητική εργασία, αρχής γενομένης από τα μαθήματα της Πολιτικής Παιδείας και της Πληροφορικής που η αξιολόγηση της θα προσμετράται κατά 50% στο βαθμό του β΄ τετραμήνου. Στο όνομα του ακαδημαϊσμού και της κριτικής προσέγγισης της γνώσης θα δυσκολέψει και θ αγχώσει παιδιά που δεν έχουν τα μέσα αλλά και το αντίστοιχο κοινωνικοπολιτισμικό κεφάλαιο να αντεπεξέλθουν και φυσικά θα σημάνει επιπλέον φόρτο εργασίας για τους εκπαιδευτικούς-πολυεργαλεία αλλά και θα αξιοποιηθεί και για την αξιολόγησή τους.\nΣτόχος τους είναι η μαζική απόρριψη μαθητών και οι ακόμη μεγαλύτερες περικοπές θέσεων εκπαιδευτικών, αυτό που ονομάζουν κυνικά «εξορθολογισμό». Για αυτό από το σχολικό έτος 2020-2021 οι κατευθύνσεις θετικών Σπουδών και Υγείας συγχωνεύονται με αποτέλεσμα να θεσμοθετηθούν οι συνδιδασκαλίες Φυσικής και Χημείας. Για το Υπουργείο τα τμήματα των 17-18 μαθητών είναι «ολιγομελή και ασύμφορα» γι αυτό θέλει να γίνουν 25αρια και βάλε, την ίδια στιγμή που ο κόσμος πληρώνει υπέρογκα ποσά στην «ποιοτική ιδιωτική εκπαίδευση» που πιστοποιεί την ποιότητά της με τα ολιγομελή τμήματα των 5-10 μαθητών. Για τον ίδιο λόγο καταργούνται και τα 7ωρα μαθήματα των κατευθύνσεων, χωρίς όμως να έχει οριστεί ακόμη σε τι μετατρέπονται. Επίσης, από τη συγχώνευση των κατευθύνσεων δεν είναι ξεκάθαρο στο πολυνομοσχέδιο ότι οι υποψήφιοι θα επιλέγουν σχολές από δύο επιστημονικά πεδία. Οι επιλογές μπορεί να παραμένουν περιορισμένες όπως είχε γίνει από την κυβέρνηση ΣΥΡΙΖΑ.\nΕπιπλέον, επανέρχονται τα μαθήματα αυξημένης βαρύτητας που θα προετοιμάσουν το έδαφος για τη δεύτερη βάση εισαγωγής που θα απαιτούν οι Πανεπιστημιακές Σχολές, σε μία τριετία, όπως φαίνεται.\nΤέλος, οι μαθητές θεωρητικής κατεύθυνσης στη Γ’ Λυκείου θα παρακολουθήσουν υποχρεωτικά και μαθηματικά, και οι των άλλων κατευθύνσεων θα παρακολουθήσουν ιστορία (λογική «κόντρα» μαθήματος),που αντικειμενικά θα τους επιβαρύνει με επιπλέον φόρτο εργασίας και θα προσθέσει ακόμη ένα εμπόδιο στην προσπάθειά πρόσβασης στην Τριτοβάθμια εκπαίδευση.\nΕΘΝΙΚΟ ΑΠΟΛΥΤΗΡΙΟ ΚΑΙ ΣΥΣΤΗΜΑ ΠΡΟΣΒΑΣΗΣ\nΠολύς λόγος γίνεται για το Εθνικό Απολυτήριο, το οποίο θα αφορά τους μαθητές που θα φοιτήσουν στην Α΄ Λυκείου το Σεπτέμβριο του 2020. Οι λεπτομέρειές του δεν περιέχονται σε αυτό το νομοσχέδιο αλλά η κυβέρνηση μας έχει προετοιμάσει για την βασική του στόχευση. Θα προσμετράται ο βαθμός και των τριών τάξεων του Λυκείου, με διαφοροποιημένο ποσοστό και θα είναι αναγκαίο και πιστοποιητικό γλωσσομάθειας για την απόκτηση του Εθνικού Απολυτηρίου –είτε από ιδιωτικό φορέα είτε το Κρατικό που θα δίνουν οι μαθητές χωρίς εξέταστρα. Εντατικοποίηση, εξόντωση των 15άρηδων, βαθμοθηρία και στο βάθος απόρριψη των περισσότερων. Το κράτος δίνει σαφές μήνυμα στους νεολαίους: Κάνε όνειρα και οι κυβερνήσεις ξέρουμε πώς θα τα γκρεμίσουμε. Ακόμη, η υποχρεωτικότητα της γλωσσομάθειας εκτός από την εντατικοποίηση και τα φροντιστήρια κλπ. θα δυσκολέψει και παιδιά με ειδικές εκπαιδευτικές ανάγκες που αντιμετωπίζουν δυσκολίες στην εκμάθηση ξένων γλωσσών.\nΤο σημαντικότερο όλων σε βάθος τριετίας(;) έχει εξαγγελθεί μείωση των εισακτέων σε πολύ μεγάλο ποσοστό που θα υλοποιηθεί με την υιοθέτηση των προτάσεων των Πανεπιστημίων και τη διπλή βάση εισαγωγής: το 10 του κράτους και την μεγαλύτερη βάση που θα ορίζει η κάθε σχολή.\nΓια εμάς το Πολυνομοσχέδιο και οι νόμοι ή οι υπουργικές αποφάσεις που θα ακολουθήσουν έχουν ως στόχο τον έλεγχο της ροής στην τριτοβάθμια εκπαίδευση και της κατανομής του εργατικού δυναμικού. Θα προσπαθήσουν να κάνουν ακόμα πιο ταξικό το Λύκειο, που θα αποθαρρύνει και θα απορρίπτει τους πολλούς και θα τους στρέφει στην επαγγελματική κατάρτιση κατακρεουργώντας το δικαίωμα στις σπουδές. Για αυτούς τους λόγους το νομοσχέδιο δεν είναι μόνο εκπαιδευτικό είναι εκδικητικό για όλους τους εργαζόμενους και τα παιδιά τους, τα παιδιά μας. Γι αυτό πρέπει έτσι να ειδωθεί και να απαντηθεί η ανατροπή του από τον λαό.\nΤα ΕΠΑΛ μπορεί να τα περιμένει το δικό τους «μαρτύριο» (ιδιαίτερος νόμος), ωστόσο, η διάταξη περί ηλικιακού ορίου εγγραφής τα 17 χρόνια αποκλείει απόφοιτους ΕΠΑΛ που θέλουν να παρακολουθήσουν άλλη ειδικότητα αλλά και απόφοιτους ΓΕΛ. Η διάταξη προοιωνίζει μια κατεύθυνση ενίσχυσης μεταλυκειακών δομών κατάρτισης και –όπως δείχνουν οι πρώτες αναφορές- οδηγεί σε άμεση μείωση του μαθητικού πληθυσμού στα ΕΠΑΛ περίπου 40%! Με ό,τι αυτό συνεπάγεται τόσο για το «δωρεάν» για τους μαθητές όσο και για τις μαζικές υπεραριθμίες εκπαιδευτικών που θα προκύψουν. Ταυτόχρονα, καταργούνται τα απογευματινά ΕΠΑΛ.\nΟι αλλαγές για το γυμνάσιο στοχεύουν, μέσα από τη μεγαλύτερη εντατικοποίηση και όρθωση επιπλέον εξεταστικών φραγμών στην παραπέρα αποθάρρυνση των μαθητών και στην ώθησή τους να εγκαταλείπουν την εκπαιδευτική διαδικασία μια ώρα γρηγορότερα ακόμα και από τη θεσμοθετημένη υποχρεωτική εκπαίδευση, στην οποία βέβαια υπάρχει ήδη διαρροή. Η εκπαίδευση ταυτίζεται με τις εξετάσεις και τον απορριπτικό τους χαρακτήρα: «… με κύριο στόχο την ενίσχυση της γενικής παιδείας και την οργάνωση της παρακολούθησης και μελέτης των μαθημάτων, μέσω της διαμόρφωσης ενός συνεκτικότερου πλαισίου αξιολόγησης της επίδοσης των μαθητών», όπως ρητά αναφέρεται σε πολλά σημεία της εισηγητικής έκθεσης του νομοσχεδίου.\nΤην ίδια ώρα αναπαράγουν τη λογική που καλλιεργείται εδώ και χρόνια για βασικά (που εξετάζονται) και δευτερεύοντα μαθήματα, για ισχυρές και «υποδεέστερες» ειδικότητες (που κινδυνεύουν), να βγει αυτό το μάθημα και να μπει το άλλο (και με μπόλικες δόσεις δήθεν επιστημονισμού), διαιωνίζοντας ένα εμφυλιοπολεμικό κλίμα ανάμεσα στους συναδέλφους.\n· Το πρώτο τετράμηνο θα εξετάζονται γραπτά όλα τα μαθήματα (ωριαία εξέταση) εκτός από μουσική, καλλιτεχνικά και γυμναστική. Στα γραπτώς εξεταζόμενα μαθήματα υπάγονται τώρα και η τεχνολογία και η πληροφορική.\n· Το δεύτερο εξάμηνο επίσης θα εξετάζονται γραπτά όλα τα μαθήματα. Μέχρι τώρα τα μαθήματα που εξετάζονταν στις προαγωγικές/ απολυτήριες εξετάσεις του Ιούνη δεν εξετάζονταν γραπτά το β’ τετράμηνο. Άρα επιπλέον εξετάσεις σε μαθήματα. Η δυνατότητα του καθηγητή να δώσει συνθετική δημιουργική εργασία στα μαθήματα της ομάδας Β’ (αυτά που δεν εξετάζονται τον Ιούνη) που προβλεπόταν ήδη, γίνεται υποχρεωτική για την Πληροφορική.\n· Τα εξεταζόμενα μαθήματα του Ιούνη θα αυξηθούν από 4(;) σε 7 (;). Δηλ. στη Νεοελληνική Γλώσσα και Γραμματεία (ήτοι Γλωσσική Διδασκαλία + Νεοελληνική Λογοτεχνία), Ιστορία, Μαθηματικά, Φυσική σχεδιάζουν να προσθέσουν την Αρχαία Ελληνική Γλώσσα και Γραμματεία (ήτοι Αρχαία Ελληνική Γλώσσα + Αρχαία Ελληνικά Κείμενα από Μετάφραση), τη Βιολογία και τα Αγγλικά.\nΈτσι, τα 5 στην πραγματικότητα γραπτώς εξεταζόμενα μαθήματα αυξάνονται σε 9, αφού η εισαγωγή ενός κοινού τίτλου και ότι οι μαθητές, αντί να εξετάζονται σ’ ένα μάθημα για ένα δίωρο, θα εξετάζονται σε δυο μαθήματα μέσα σε ένα τρίωρο, προσπαθεί να αποκρύψει ότι άλλο μάθημα η Γλώσσα κι άλλο η Λογοτεχνία, άλλο τα Αρχαία κι άλλο η Οδύσσεια.\n· Για την προαγωγή ή απόλυση των μαθητών διατηρείται η βάση του 10 ανά μάθημα ή το 13 ως Μ.Ο. ετήσιας επίδοσης. Διαφορετικά ο μαθητής παραπέμπεται σε επαναληπτικές εξετάσεις. Επαναφέρεται, όμως, το όριο των 4 μαθημάτων που είχε καταργήσει ο ΣΥΡΙΖΑ. Αν κάποιος μαθητής έχει μείνει σε περισσότερα από 4 μαθήματα, δεν έχει δικαίωμα επανεξέτασης και χάνει τη χρονιά του.\n· Τέλος, οι επαναληπτικές εξετάσεις θα διεξάγονται, όπως και προ ΣΥΡΙΖΑ, τον Σεπτέμβρη. Είναι αλήθεια ότι η επανεξέταση των μαθητών τον Ιούνιο, λίγες μέρες μόλις μετά από την πρώτη εξέτασή τους κι αφού έχει προηγηθεί «πρόγραμμα υποστηρικτικής διδασκαλίας 5-10 διδακτικών ωρών» (συνήθως στην πράξη δεν ξεπερνά το 1ή 2 δίωρα) για κάθε μάθημα στο οποίο έχει παραπεμφθεί μαθητής, αποτελεί σκέτη κοροϊδία. Δεν πιστεύει κανείς ότι είναι δυνατόν ελλείψεις, αδυναμίες, κενά ολόκληρης χρονιάς να καλυφθούν σε 2 ώρες. Ωστόσο και η παραπομπή στο Σεπτέμβρη, χωρίς καμιά μέριμνα από τη μεριά της πολιτείας, εναποθέτει την ευθύνη για την προετοιμασία των μαθητών αποκλειστικά στους ίδιους και στις οικογένειές τους, μ’ ό,τι αυτό συνεπάγεται.\n· Προβλέπεται ως ελάχιστο όριο μαθητών ανά τμήμα να είναι 20 μαθητές ενώ το ανώτερο 26.\nΑν αποφασίσουν να εφαρμόσουν το άρθρο απαρέγκλιτα, θα γίνουν αθρόες συγχωνεύσεις τμημάτων και σχολείων. Το συγκεκριμένο μέτρο, που για πρώτη φορά ορίζει ελάχιστο όριο μαθητών ανά τάξη, συνδυάζεται με το Προεδρικό Διάταγμα 79/2017 που προβλέπει υποχρεωτικές μετακινήσεις μαθητών με συνοπτικές διαδικασίες.\nΓια παράδειγμα 12/θέσιο σχολείο που θα έχει 38 εγγραφές, δεν μπορεί να δημιουργήσει δύο τμήματα των 19 μαθητών, αλλά θα δημιουργήσει ένα τμήμα των 26 παιδιών ενώ για τα υπόλοιπα 12, σύμφωνα με το Π.Δ 79/2017, θα εγγραφούν σε όμορα σχολεία κι όχι σε αυτό που δικαιωματικά ανήκουν! Έτσι, λοιπόν, θα καταργούνται τμήματα, θα συγχωνεύονται σχολεία, οι εκπαιδευτικοί θα βγαίνουν υπεράριθμοι ενώ μαθητές δε θα έχουν στην πράξη το δικαίωμα να εγγραφούν στο σχολείο της γειτονιάς τους!\n· Εισάγονται νέα «Νέοι θεματικοί κύκλοι-ΕΡΓΑΣΤΗΡΙΟ ΔΕΞΙΟΤΗΤΩΝ» στο Δημοτικό.\nΔε διευκρινίζεται ο τρόπος που θα εισαχθούν στα πλαίσια του ωρολόγιου προγράμματος. «Οι νέοι θεματικοί κύκλοι-Εργαστήριο Δεξιοτήτων» από μόνοι τους αποτελούν μια σοβαρή αντιδραστική ιδεολογική παρέμβαση στους μαθητές του Δημοτικού αλλά και του Γυμνασίου, αφού εισάγεται κι εκεί.\nΗ αναφορά του πολυνομοσχέδιου στην προσχολική αγωγή έχει να κάνει με την εισαγωγή των μαθημάτων αγγλικών, πληροφορικής και φυσικής αγωγής στο Νηπιαγωγείο. Αυτό δείχνει πως δεν ήταν διόλου ξεκάρφωτη η αναφορά της Υπουργού σε «μαθήματα που γίνονται στο νηπιαγωγείο» και όχι σε άγνοια του αναλυτικού προγράμματος το οποίο αναφέρεται σε «σύνολο δραστηριοτήτων».\nΙδιαίτερα η εισαγωγή αγγλικών και πληροφορικής θα σχολειοποιήσει το πρόγραμμα του νηπιαγωγείου, θα διασπάσει αναγκαστικά το πρόγραμμα και θα θέσει επί του πρακτέου ζητήματα ωραρίου και χρονικής παραμονής των νηπιαγωγών στο χώρο του σχολείου (θα λογαριάζεται χρόνος εργασίας ή διδασκαλίας για την/τον νηπιαγωγό ο χρόνος που θα απασχολούνται τα νήπια από τις ειδικότητες ;).\nΜόνο τρεις χώρες στην ΕΕ ακολουθούν αυτό το παράδειγμα που στην ουσία θέτει την λογική των επιδόσεων στα μαθήματα από πολύ νωρίς με επιπτώσεις στα νήπια που δεν έχουν ακόμη αξιολογηθεί ολοκληρωμένα. Ή καλύτερα μπορεί κανείς να υποθέσει που οδηγούν!\nΌσον αφορά την φυσική αγωγή είναι γνωστό πως η λεγόμενη ψυχοκίνηση αποτελεί βασικό στοιχείο της όποιας δραστηριότητας του προγράμματος του νηπιαγωγείου που θα μπορούσε σε αυτή τη βάση να οργανωθεί με μεγαλύτερη συστηματικότητα χωρίς αυτό να συνεπάγεται την εισαγωγή της ως μάθημα.\nΑν εξ άλλου το Υπουργείο –και ο κάθε Υπουργός- τόσο κόπτονται για την καλή φυσική κατάσταση των μαθητών του νηπιαγωγείου γιατί στοιβάζουν τα νήπια σε αίθουσες που τα τετραγωνικά τους, οι –ανύπαρκτοι- βοηθητικοί χώροι, τα ανεπαρκή εποπτικά μέσα, τα ασφυκτικά προαύλια, καθόλου δεν ευνοούν τον στόχο της φυσικής αγωγής και υγιεινής;\nΕΡΓΑΣΤΗΡΙΟ ΔΕΞΙΟΤΗΤΩΝ-Νέοι θεματικοί κύκλοι στο Δημοτικό και το Γυμνάσιο\nΑντιδραστικό ιδεολογικό γιουρούσι στη συνείδηση της νέας γενιά\nΤο «Εργαστήριο Δεξιοτήτων - Νέοι θεματικοί κύκλοι» που εισάγει το πολυνομοσχέδιο-λαιμητόμος στο Δημοτικό και το Γυμνάσιο, είναι μια σοβαρή ιδεολογική παρέμβαση στη συνείδηση της νέας γενιάς, ένα αντιδραστικό ιδεολογικό γιουρούσι.\nΗ εκπαίδευση, έτσι κι αλλιώς, έχει ως στόχο τη διαιώνιση του ταξικού συσχετισμού, την αναπαραγωγή της κυρίαρχης ιδεολογίας του οικονομικοκοινωνικού συστήματος που υπηρετεί: εξωραΐζει τις αρχές και τις αξίες του συστήματος αυτού, διαπαιδαγωγεί τις νέες γενιές, τις πλάθει ευέλικτες, πειθήνιες και ευεπίφορες στα κελεύσματα και τους σχεδιασμούς του.\nΗ κυβέρνηση διδάσκει την πολιτική της. Θέλει τη νεολαία υποταγμένη γιατί την προετοιμάζει για τον εργασιακό μεσαίωνα που επιχειρεί να επιβάλει. Επιλέγει να μη μείνει στη γενικόλογη αστική διαπαιδαγώγηση. Μετατρέπει σε διδακτικά αντικείμενα ό,τι υπηρετεί τις προτεραιότητες που θέτει το σύστημα σήμερα και τα ιδεολογήματα που παρήγαγε στην κρίση του, στις σισύφειες προσπάθειες «ανάπτυξης» του, στα πλαίσια των άγριων ανταγωνισμών του αλλά και της νίκη του πάνω στην εργατική τάξη. Τα ιδεολογήματα αυτά είναι τόσο αντιδραστικά και ολέθρια όσο και οι πράξεις του.\nΘεματικοί Κύκλοι του Εργαστηρίου Δεξιοτήτων, όπως αναφέρονται στο πολυνομοσχέδιο, περιλαμβάνουν: «Αυτομέριμνα, Ασφάλεια και πρόληψη, Διατροφή, Σεξουαλική διαπαιδαγώγηση, Πρόληψη εξαρτήσεων, Ψυχική υγεία, Κλιματική Αλλαγή, Οικολογική συνείδηση, Αειφόρος ανάπτυξη, Φυσικές καταστροφές, Παγκόσμια τοπική κληρονομιά, Ανθρώπινα δικαιώματα, Εθελοντισμός, Αλληλοσεβασμός και διαφορετικότητα, Δράσεις δημιουργικότητας και καινοτομίας, Νεανική Επιχειρηματικότητα, Ρομποτική, STEM/STEAM, Νέες τεχνολογίες, Γνωρίζω τα επαγγέλματα». Διακρίνουμε τέσσερις ομάδες. Η πρώτη αφορά στη διαμόρφωση της προσωπικότητα των μαθητών, η δεύτερη στο περιβάλλον, η τρίτη σε ζητήματα κοινωνικής δράσης και η τελευταία σε ζητήματα παραγωγής. Η ορολογία είναι γνωστή. Την ακούμε στις ειδήσεις και τις αναλύσεις των Μέσων Μαζικής Παραπληροφόρησης και στα διαγγέλματα.\nΑυτό το σύστημα που κάθε πλευρά της ανθρώπινης ζωής, κοινωνικής και προσωπικής, την έχει κάνει εμπόρευμα, που τα αδιέξοδά του τα χώνει στα μυαλά των ανθρώπων ως δικά τους αδιέξοδα είναι η βάση των προσωπικών προβλημάτων της νεολαίας. Το σύστημα και οι κυβερνήσεις του προωθούν τα ναρκωτικά, την πορνεία, την ανασφάλεια. Τις αιτίες των προβλημάτων που οξύνονται θέλει να συγκαλύψει διδάσκοντας ότι όλα είναι ζητήματα διαπαιδαγώγησης. Στα πλαίσια αυτά, ο κόσμος που πεινά θα διδάσκεται τις αρχές σωστής διατροφής. Τα παιδιά των ανέργων θα διδαχτούν επιχειρηματικότητα σε μια χώρα που δεν παράγει ούτε καρφίτσα και θα εμπεδώσουν την αρχή ότι η εργασία είναι ζήτημα προσωπικών ικανοτήτων. Θα διδάσκονται εθελοντισμός αντί για διεκδίκηση. Μη ξεχνάμε το υπουργείο υγείας, που εν μέσω πανδημίας, καλούσε εθελοντές γιατρούς αντί να κάνει διορισμούς. Θα ήταν αστεία όλα αυτά, αν δεν έπαιζαν με ανθρώπινες ζωές.\n«Χτίσε νέες ιδέες, δώσε νέες λύσεις», είναι το μότο της αιτιολογικής έκθεσης. Που σημαίνει πως όλα είναι ατομική υπόθεση. Αποκρύπτουν ποια είναι η γενεσιουργός αιτία των κοινωνικών προβλημάτων και ότι η απάντηση δεν μπορεί να έρθει μέσα από ένα δίωρο μάθημα ή ένα project. Το ΕΡΓΑΣΤΗΡΙΟ ΔΕΞΙΟΤΗΤΩΝ με τους Νέους Θεματικούς Κύκλους προστίθενται, αρχικά πιλοτικά, στο υποχρεωτικό ωρολόγιο πρόγραμμα Δημοτικών και Γυμνασίων. Σκοπός, η «ενίσχυση της καλλιέργειας ήπιων δεξιοτήτων, δεξιοτήτων ζωής και δεξιοτήτων τεχνολογίας και επιστήμης στους μαθητές…». Οι δεξιότητες για τις οποίες γίνεται λόγος, πρακτικά, σημαίνουν ταχύρρυθμη εκπαίδευση των νέων σε αντικείμενα που σε αυτή τη φάση το σύστημα χρειάζεται. Όποια μόρφωση παρέχει είναι επιδερμική.\nΣύμφωνα με τον νόμο, το πιλοτικό πρόγραμμα εξυπηρετεί διττό σκοπό: «Αφενός την ενίσχυση της βιωματικής και ανακαλυπτικής μάθησης, με στόχο την πιο άμεση και ενεργή συμμετοχή των μαθητών στην τάξη… και αφετέρου την επιμόρφωση των εκπαιδευτικών σε μεθοδολογίες εργαστηριακής (μη τυπικής) προσέγγισης της διδασκαλίας». Οι εκπαιδευτικοί-πολυεργαλείο, αφού χειρίστηκαν την τηλεκπαίδευση, μπορούν να κάνουν τα πάντα. Θα ακολουθήσει η αξιολόγησή τους. Έτσι κι αλλιώς, η μέθοδος διδασκαλίας είναι η διδασκαλία του συστήματος.\nΌλα αυτά, τα «ωραία και… θαυμαστά», εισάγονται στο υποχρεωτικό ωρολόγιο πρόγραμμα Δημοτικών και Γυμνασίων με την αχανή και ανερμάτιστη διδακτέα ύλη που ήδη πιέζει εκπαιδευτικούς και μαθητές. Το πολυνομοσχέδιο δε μας διαφωτίζει για το πώς θα ενταχθούν. Η εντατικοποίηση είναι βέβαιη.\nΤέλος, το όλο πρόγραμμα θα δώσει την ευκαιρία και για κάποια «δωράκια» κέρδους σε «ημέτερους» που θα στήνουν σεμινάρια, ημερίδες, επιμορφώσεις στις πλάτες μαθητών- εκπαιδευτικών.\nΕυτυχώς, για τον λαό και τη νεολαία, η γνώση δεν είναι μόνο το αποτέλεσμα της επιστήμης και της τεχνολογίας ούτε μόνο παράγωγο των εκπαιδευτικών θεσμών. Η γνώση παράγεται και στην εργασία και στην κοινωνική ζωή-ταξική πάλη. Στους αγώνες βρίσκεται η ελπίδα, αυτές θα διεκδικήσουν λύσεις.\nΕΣΩΤΕΡΙΚΟΣ ΚΑΝΟΝΙΣΜΟΣ ΚΑΙ ΠΟΙΝΕΣ\nΣτο όνομα της ασφάλειας και της αντιμετώπισης του «σχολικού εκφοβισμού», η κυβέρνηση δίνει μεγάλη έμφαση στη θέσπιση και εφαρμογή εσωτερικού κανονισμού λειτουργίας των σχολικών μονάδων και στην αυστηροποίηση των ποινών (επαναφορά τριήμερης και πενθήμερης αποβολής).\nΚαταρχάς, πρέπει να επισημάνουμε ότι ένα προηγούμενο διάστημα έχει διαμορφωθεί με τη βοήθεια των ΜΜΕ και με αφορμή μεμονωμένα περιστατικά μία επίπλαστη εικόνα και ένα ψευδές αφήγημα ότι στα σχολεία παρατηρούνται σε μαζική κλίμακα ανάρμοστες ή και έντονα παραβατικές συμπεριφορές, πολλαπλά φαινόμενα bulling κλπ. Η εικόνα αυτή στοχοποιεί και απαξιώνει από τη μια πλευρά τη μαθητική νεολαία και από την άλλη ενοχοποιεί έμμεσα τους εκπαιδευτικούς ως ανεπαρκείς ή πλημμελείς στην αντιμετώπιση παρόμοιων φαινομένων. Έτσι, οι διατάξεις του πολυνομοσχεδίου έρχονται ως ώριμο φρούτο και η κρατική παρέμβαση προβάλλεται ως αναγκαία. Ο τίτλος –στόχος στο πολυνομοσχέδιο «ασφάλεια στο σχολείο» είναι προκλητικός για τη νεολαία και τους εργαζόμενους εκπαιδευτικούς. Δεν επιδιώκουν την ασφάλεια των μαθητών από την υποτιθέμενη διογκωμένη «σχολική παραβατικότητα» αλλά επιχειρούν να «θωρακίσουν» την δική τους αντιλαϊκή πολιτική στην εκπαίδευση από τις μαθητικές- αρχικά- αντιδράσεις. Διαμαρτυρίες, αποχές από τα μαθήματα, καταλήψεις, πορείες, που με τη συστημική λογική παρεμποδίζουν την εύρυθμη λειτουργία του σχολείου, θα εντάσσονται στην μαθητική παραβατικότητα και θα αντιμετωπίζονται «κατάλληλα» σύμφωνα με τις διατάξεις του επιβαλλόμενου εσωτερικού κανονισμού. Και, γενικότερα, να επιβάλουν ένα κλίμα ασφυκτικού ελέγχου και συνεχούς εποπτείας της μαθητικής νεολαίας στην εκπαίδευση.\nΣτο πολυνομοσχέδιο, στο όνομα της «αυτονομίας και της δημοκρατίας» προβλέπεται η διαμόρφωσή του εσωτερικού κανονισμού από όσους συμμετείχαν ως τώρα και στο σχολικό συμβούλιο (διευθυντής, εκπαιδευτικοί, εκπρόσωποι του δήμου, γονέων και προεδρείου 15μελούς). Ο κανονισμός αυτός θα εγκρίνεται από τον αρμόδιο Συντονιστή και τον Διευθυντή Εκπαίδευσης (τόσο αυτόνομα και τόσο δημοκρατικά!). Παράλληλα το Υπουργείο (άρθρο 37) «με απόφαση του Υπουργού Παιδείας και Θρησκευμάτων, μετά από εισήγηση του Ι.Ε.Π. μπορεί να εκδίδεται πρότυπος κανονισμός λειτουργίας των σχολικών μονάδων, με τον οποίο προσδιορίζονται οι άξονες αναφοράς και ειδικότεροι κανόνες σχετικά με την οργάνωση και λειτουργία της σχολικής μονάδας, τη συνεργασία με τους γονείς και κηδεμόνες και τους συλλόγους τους καθώς και με τα μαθητικά συμβούλια, θέματα συμπεριφοράς των μαθητών και μαθητριών και αρμονικής συνεργασίας μεταξύ των μελών της σχολικής μονάδας εν γένει, καθώς και κάθε άλλο σχετικό θέμα». Άρα, ο εσωτερικός κανονισμός ενισχύει τον ασφυκτικό κρατικό έλεγχο σε όλες τις πτυχές της σχολικής ζωής.\nΓια το ζήτημα των ποινών και της αναγραφής της διαγωγής στα πιστοποιητικά σπουδών.\nΣ’ αυτό το θέμα υπάρχουν τουλάχιστον δύο όψεις: Η πρώτη αφορά τη συζήτηση που είχε ανοίξει το προηγούμενο διάστημα για το ανάλογο νομοθετικό πλαίσιο και τη χαλάρωση στις ποινές που έφερε η κυβέρνηση ΣΥΡΙΖΑ. Και η κίνηση της κυβέρνησης της ΝΔ έρχεται να «διορθώσει» για κάποιους το σχολείο- «ξέφραγο αμπέλι» του ΣΥΡΙΖΑ ή να «συντηρητικοποιήσει» για κάποιους άλλους τη σχολική ζωή. Αυτό όμως είναι ψευτοδίλημμα, γιατί καμία συστημική κυβέρνηση ούτε η προηγούμενη ούτε η τωρινή έχουν τη βούληση να αναδείξουν τα αίτια που προκαλούν συμπεριφορές που χρήζουν «αντιμετώπισης» και πολύ περισσότερο, γιατί η δική τους πολιτική, οικονομική, κοινωνική και εκπαιδευτική προκαλεί τέτοιου είδους συμπεριφορές.\nΚαι η δεύτερη όψη σχετίζεται με την αναγκαία παρακάτω διάκριση: Από τη μια, το πλαίσιο ποινών και η διαγωγή, που είναι επακόλουθο τους, είναι ένας κατασταλτικός μηχανισμός που στιγματίζει, απαξιώνει και προσπαθεί να επιβάλει την πειθάρχηση και την υποταγή των μαθητών στο ταξικό σχολείο της απόρριψης. Και από την άλλη, είναι υπαρκτή η ανάγκη να τίθενται όρια στις συμπεριφορές των παιδιών και των εφήβων, όρια που γίνονται αντιληπτά ως ένδειξη πραγματικού ενδιαφέροντος των εκπαιδευτικών προς τα παιδιά. Αυτό το ενδιαφέρον δεν έχει καμία σχέση με την προσπάθεια και αυτής της κυβέρνησης, που και μέσω του πολυνομοσχεδίου επιδιώκει να καταστήσει τους εκπαιδευτικούς ιμάντες προώθησης-εφαρμογής της αντιμαθητικής-αντιλαϊκής της πολιτικής και σύγχρονους παιδονόμους για την «απείθαρχη» νεολαία.\nΌσον αφορά το ζήτημα των αναπληρωτών το νομοσχέδιο συνεχίζει και επεκτείνει την ίδια πολιτική που ίσχυε και εφαρμοζόταν και μέχρι τώρα. Δηλαδή της συνέχισης της πολιτικής της αδιοριστίας, της εφαρμογής του προσοντολογίου αλλά και της αντιμετώπισης των αναπληρωτών σαν εργαζόμενων β’ κατηγορίας.\nΗ ανακοίνωση για καθιέρωση των διπλών μορίων στα δυσπρόσιτα θέλουν να παρουσιάζεται σαν την «διόρθωση» της αδικίας του νόμου Γαβρόγλου. Γνωρίζουμε πολύ καλά, όμως, ότι η πραγματικότητα και το δούλεμα των αναπληρωτών παραμένει η ίδια. Δηλαδή η δουλειά 9 μήνες τον χρόνο μάξιμουμ, τα λειψά δικαιώματα, το αέναο κυνήγι για το μάζεμα των μορίων και ο ανταγωνισμός που φέρνει αυτό.\nΕπίσης η επαναφορά της τιμωρίας, σε δυο χρόνια, αν δεν παρουσιαστεί ο αναπληρωτής στην θέση για την οποία προσλήφθηκε και σε τρία(!) χρόνια, αν δεν παρουσιαστεί για θέση από ειδική πρόσκληση, θέλει να επιβάλει την «ατομική» ευθύνη του εκπαιδευτικού για την μη κάλυψη μιας κενής θέσης. Το ότι παρουσιάζεται σαν μια απάντηση στον κόσμο που δεν «επιλέγει» να πάει στα δυσπρόσιτα και απομακρυσμένα νησιά δείχνει την πολιτική λογική με την οποία κινούνται. Δηλαδή ρίξιμο της ευθύνης στους εκπαιδευτικούς, επειδή δεν μπορούν να ζήσουν με 6 ή 7 πενιχρούς μισθούς και μακριά από τις οικογένειές τους. Σύμφωνα με την κυβέρνηση οι αναπληρωτές πρέπει να τα δέχονται όλα, καθώς και να είναι έτοιμοι να δουλέψουν οποιαδήποτε στιγμή και αν τους πάρουν (φέτος είχαμε προσλήψεις τον Μάρτιο) και όπου τους πάρουν!\nΚι όλα αυτά με δεδομένα όσα αναφέρθηκαν σε προηγούμενες παραγράφους σε σχέση με τον περιορισμό προσωπικού που θα προκύψει τόσο μέσω των ορίων τμημάτων στα δημοτικά, όσο και μέσω της συρρίκνωσης των ΕΠΑΛ, που θα φέρει το ηλικιακό όριο. Ακόμα πιο άπιαστο το όνειρο του διορισμού!\nΣε ότι αφορά την αξιολόγηση η Υπουργός έχει δηλώσει ότι πρώτα (Σεπτέμβρης 2020) θα ξεκινήσει η αυτοαξιολόγηση της σχολικής μονάδας και έπειτα θα ακολουθήσει η αξιολόγηση των εκπαιδευτικών (Σεπτέμβρης 2021). Φυσικά να σημειώσουμε ότι η παγίωση της τηλε-«εκπαίδευσης» είναι από μόνη της μια διαδικασία αξιολογική (άτυπα).\nΓια την αξιολόγηση της σχολικής μονάδας το νομοσχέδιο την χωρίζει στα δύο μέρη: τη αυτοαξιολόγηση (εσωτερική) και την εξωτερική. Για την πρώτη αναφέρει ότι πραγματοποιείται από τον σύλλογο διδασκόντων με ευθύνη του Διευθυντή και σε συνεργασία με τον Συντονιστή. Μέσα σε αυτήν πρέπει να συμπεριληφθούν όλοι οι στόχοι που είχαν τεθεί, οι δράσεις που υλοποιήθηκαν, οι δυσκολίες που αντιμετωπίστηκαν καθώς και ο βαθμός επίτευξης των στόχων αυτών. Πρόκειται δηλαδή για την «εικόνα» του σχολείου, άρα και την θεσμοθέτηση του Διευθυντή του σχολείου σαν άτυπου αξιολογητή των συναδέλφων αλλά και σαν τον παράγοντα πίεσης για ανάληψη περαιτέρω καθηκόντων και εντατικοποίησης της δουλειάς στο σχολείο. Νομιμοποιεί επίσης και την εξωτερική αξιολόγηση που έπεται. Σύμφωνα με αυτήν ο Συντονιστής, λαμβάνοντας υπόψη τον «απολογισμό της σχολικής μονάδας», συντάσσει τις δικές του παρατηρήσεις οι οποίες μεταβιβάζονται στο ΠΕ.Κ.Ε.Σ και εν τη συνέχεια κεντρικά.\nΝα επισημάνουμε ξανά ότι η αξιολόγηση χρησιμοποιείται σαν ένα πολυεργαλείο από το σύστημα. Αποδέκτες έχει τους εκπαιδευτικούς, προκειμένου να τους μετατρέψει σε πειθήνιους χωρίς δυνατότητες αντιδράσεων, να εντατικοποιήσει την εργασία τους. Χρησιμοποιείται επίσης για το κλείσιμο, την συγχώνευση σχολικών μονάδων, αν αυτό κριθεί «αναγκαίο». Η αξιολόγηση, όμως, στοχεύει και στο «τελικό προϊόν» της εκπαίδευσης: το μαθητή. Ο εκπαιδευτικός πρέπει δηλαδή να μετατραπεί σε ιμάντα μεταβίβασης όλης της αντιδραστικής αστικής ιδεολογίας, να μάθει στον μαθητή στις «αξίες» του συστήματος, τον ανταγωνισμό και τον ατομικό δρόμο. Να τον πείσει ότι η εύρεση εργασίας αύριο, πρέπει να είναι μια ατομική υπόθεση. Για αυτό άλλωστε θεωρούμε την αξιολόγηση ένα κομβικό κομμάτι της αντιπαράθεσης του εκπαιδευτικού κινήματος με τις κυβερνήσεις.\nΠρότυπα - Πειραματικά\nΣτο πολυνομοσχέδιο δίνεται αρκετό βάρος στα πρότυπα και στα πειραματικά σχολεία. Η κυβερνητική επιλογή και τάση του συστήματος είναι να ενισχυθούν τα σχολεία αυτά, τόσο ως προς τον αριθμό τους , όσο και ως προς το ειδικό τους βάρος. Για αυτό και οι διατάξεις για τα σχολεία αυτά είναι αρκετά εκτεταμένες. Ο λόγος είναι διπλός και βασίζεται σε δύο παράγοντες, οι οποίοι αλληλοσυμπλέκονται:\n· Ο ένας είναι η ενίσχυση μιας λογικής κατηγοριοποίησης σχολείων και εκπαιδευτικών, μια λογική που έχει τόσο πολιτικές όσο και ιδεολογικές προεκτάσεις.\n· Ο δεύτερος είναι ότι αυτά τα σχολεία αποτελούν (ήδη) πραγματικά… πρότυπα εφαρμογής της διάλυσης των εργασιακών σχέσεων και… εργαστήρια πειραματισμού στις νέες αντιλαϊκές επιδιώξεις του συστήματος. Η αυστηρή πολλαπλή και εξωτερική αξιολόγηση (είναι χαρακτηριστικό ότι αναφέρεται συγκεκριμένα ότι «Ο Συντονιστής Εκπαιδευτικού Έργου αξιολογεί την επιστημονική και διδακτική επάρκεια του εκπαιδευτικού, ύστερα από συνολική εκτίμηση του έργου του, η οποία περιλαμβάνει παρατήρηση της διδασκαλίας στην τάξη και εκτίμηση του φακέλου με τις εργασίες και το διδακτικό υλικό, που ο εκπαιδευτικός παραχωρεί στους μαθητές») στα Π.Σ και στα ΠΕΙ.Σ θα αποτελέσει τη γέφυρα για την εφαρμογή αντίστοιχων διατάξεων σε όλες τις βαθμίδες της εκπαίδευσης. Δεν είναι, επίσης, τυχαία η ανυπαρξία οργανικών θέσεων στα σχολεία αυτά.\nΑυτό προωθούν με το πολυνομοσχέδιο: Μια παιδεία ταξική - για λίγους και εκλεκτούς.\n· Τα σωματεία των εκπαιδευτικών να διοργανώσουν Γενικές Συνελεύσεις και σε ανοιχτούς χώρους (προαύλια σχολείων) για να αποφασιστούν κινητοποιήσεις.\n· Όχι συμβολικές κινήσεις - εκδηλώσεις. Αλλά ανοιχτές συγκεντρώσεις - διαδηλώσεις με ασφάλεια και τα απαραίτητα μέτρα προστασίας.\n· Να αποφασιστεί ΑΠΟΧΗ από κάθε Τηλε-(εκπαίδευση, επιμόρφωση) του υπουργείου. Η στήριξη των μαθητών μας και των οικογενειών τους είναι ο κοινός αγώνας για να μη περάσει το νομοσχέδιο σφαγείο δικαιωμάτων.\nΤο πολυνομοσχέδιο να μην περάσει! Να διεκδικήσουμε\nΤσίρκο αντιφατικών κυβερνητικών δηλώσεων επιστροφή...\nΠοια μάσκα του ταιριάζει;\nΠαρουσίαση – αποκάλυψη των αντιδραστικών διατάξεων...


Η Πέπη Οικονομοπούλου ερμηνεύει την Ιστορία στην παράσταση «Όταν ο Ρήγας συνάντησε τον Μότσαρτ» - Theater Mag\nΟι «Δαίμονες» του Λαρς Νορέν στο θέατρο 104 σε σκηνοθεσία Κώστα Μπάρα\nΞεκινούν τα εργαστήρια στον Πολυχώρο Vault από την ομάδα ProvaT.O. Athens\nΗ θεατρική ομάδα Θεατρίνων θεατές του Γιώργου Λιβανού παρουσιάζει το έργο «Όταν ο Ρήγας συνάντησε τον Μότσαρτ» του Γιάννη Σολδάτου, με αφορμή την επέτειο για τα 200 χρόνια της Ελληνικής Επανάστασης. Πρόκειται για το νέο φιλόδοξο εγχείρημα της ομάδας για το οποίο προετοιμάζεται έναν χρόνο.\nΗ ηθοποιός Πέπη Οικονομοπούλου μιλάει για το ρόλο της, τη συνεργασία της με το σκηνοθέτη της παράστασης και τους ανθρώπους στους οποίους οφείλουμε σήμερα της ελευθερία μας.\n«Όταν ο Ρήγας συνάντησε τον Μότσαρτ» του Γιάννη Σολδάτου. Θα θέλατε να μας πείτε λίγα λόγια για αυτό το εγχείρημα της ομάδας Θεατρίνων θεατές για το οποίο προετοιμάζεστε έναν χρόνο;\nΕίναι ένα εγχείρημα που προκαλεί το ενδιαφέρον γιατί διατρέχει τα γεγονότα του 1821 μέσα από τα μάτια του συγγραφέα που ζει το 2021.\nΕρμηνεύω την Ιστορία που λέει τα σύκα – σύκα.\nΠοιες ήταν οι σκέψεις σας όταν διαβάσατε το έργο Γιάννη Σολδάτου;\nΣκέφτηκα ότι έχει αποφύγει μια πληροφοριακή, ηρωική, προβλεπόμενη αφήγηση. Το έργο από τον τίτλο φαίνεται. Έχει μια πρωτοτυπία, δεν είναι ανιαρό. Είναι γραμμένο με χιούμορ και ποιητική διάθεση.\nΟι ηθοποιοί της παράστασης «Όταν ο Ρήγας συνάντησε τον Μότσαρτ» που σκηνοθετεί ο Γιώργος Λιβανός. (Φωτογραφίες: Ζώης Τριανταφύλλου – Σφακιανάκης και Κώστας Βολιώτης).\nΑυτό που «κρατώ» εγώ από το έργο είναι ότι οφείλουμε την ελευθερία μας σε κάποιους ανθρώπους που έγιναν ολοκαύτωμα, όπως ο Ρήγας και ο Διάκος, ότι άλλοι ήταν προδότες και αποτελούν εθνικό όνειδος κι ότι η πατρίδα φέρθηκε με αχαριστία στους ήρωές της, όπως στον Νικηταρά.\nΌσο για τους ξένους, μας βοήθησαν μεν, αλλά, ανάλογα με τα συμφέροντά τους, μπορούσαν και να μας ξεπουλήσουν. Δεν ήταν να τους έχεις εμπιστοσύνη.\nΜου αρέσει, επίσης, μια φράση – κλειδί για το έργο που την λέει η Ιστορία: «Απόψε ο χρόνος είναι ένα απέραντο τοπίο κι ο καθένας μπορεί να ταξιδέψει εκεί που επιθυμεί», που δικαιολογεί τα όποια άλματα μέσα στο χρόνο.\nΠώς ήταν η συνεργασία σας με τον σκηνοθέτη της παράστασης Γιώργο Λιβανό;\nΗ συνεργασία μας πήγε πολύ καλά, όπως ήταν και αναμενόμενο. Ο Γιώργος Λιβανός είναι πολύ αφοσιωμένος σκηνοθέτης, ένας πραγματικός εργάτης του θεάτρου.\nΗ ηθοποιός Πέπη Οικονομοπούλου.\nΘα θέλατε να μας περιγράψετε μια σκηνή της παράστασης; Κάποια που εσείς ξεχωρίζετε;\nΥπάρχουν εμπνευσμένα κομμάτια στην παράσταση. Ξεχωρίζω το φινάλε που απευθύνεται στο συλλογικό υποσυνείδητο και αγγίζει κάθε Έλληνα.\nΌμως, δεν θα ήθελα να το περιγράψω γιατί πρόκειται για μια σύνθεση από τις φωνές και την εικόνα των ηθοποιών, η οποία κρίνεται εκ του αποτελέσματος στις προσλαμβάνουσες του θεατή.\nΠληροφορίες παράστασης «Όταν ο Ρήγας συνάντησε τον Μότσαρτ»\nΣτο ρόλο του Ρήγα Φεραίου ο Νίκος Καραγιώργης.\nΠέμπτη 2 Σεπτεμβρίου 2021 και ώρα 20.00 | Φεστιβάλ Δήμου Καλλιθέας\nΗ Βίκυ Αδάμου σκηνοθετεί με τον Χρήστο Καπενή την performance «Το κορίτσι που γίνεται γορίλας και άλλες ιστορίες ανάρρωσης». (Φωτογραφία: Κατερίνα Δρούκα).


H μετοχή με… κέρδη 38.000% φέτος | Moneyreview.gr\nBusiness & Finance Δευτέρα 14/12/2020, 14:23 NEWSROOM\n14 Δεκεμβρίου, 2020 Δε 14/12/2020, 14:23\nΣυγκαταλέγεται μεταξύ των εταιρειών που βρίσκονται στη πρώτη γραμμή των προσπαθειών καταπολέμησης του κορωνοϊού. Και στη διάρκεια του 2020 «είδε» τη μετοχή της να εκτοξεύεται… 38.000%. Πρόκειται για την ελβετική εταιρεία βιοτεχνολογίας Relief Therapeutics, που αναπτύσσει φαρμακευτικό σκεύασμα για την αντιμετώπιση της αναπνευστικής ανεπάρκειας που προκαλείται σε σοβαρά περιστατικά Covid-19.\nH κεφαλαιοποίηση της Relief Therapeutics ήταν κάτω από τα 100 ελβετικά φράγκα(113 εκατ. δολάρια) στα τέλη Ιουλίου. Μέσα σε λίγες ημέρες και συγκεκριμένα στις 10 Αυγούστου και έπειτα από πολλά υποσχόμενα αποτελέσματα από τους πρώτους 21 ασθενείς που έλαβαν θεραπεία με το φάρμακο RLF-100, η χρηματιστηριακή της αξίας ξεπέρασει το 1,6 δισ. ελβετικά φράγκα και έκτοτε κυμαίνεται γύρω από το επίπεδο του ενός δισ. ελβετικών φράγκων.\nΤο RLF-100 κυκλοφορεί από το 2000. Οι επιστήμονες της Relief ανακάλυψαν ότι μπορεί να προστατεύσει τα κύτταρα που δέχονται επίθεση από τον ιό Covid-19. Σε δηλώσεις του στο CNBC, ο πρόεδρος της Relief Therapeutics, Ραμ Σελβαρατζού, απέδωσε την εκτόξευση της τιμής μετοχής της εταιρείας στις ενδείξεις αποτελεσματικότητας του φαρμάκου σε σοβαρά περιστατικά ασθενών με κορωνοϊό και με προβλήματα αναπνευστικής ανεπάρκειας.\nΞένα χρηματιστήρια Κορωνοϊός COVID-19 Μετοχές


Το Αφηρημένο Blog: Handelsblatt: Πειραιάς, το νέο Αμβούργο;\nΣύμφωνα με το ρεπορτάζ τα επενδυτικά σχέδια της Cosco για τον Πειραιά συνεχίζουν να είναι μεγαλεπήβολα: θέλει να επενδύσει 800 εκατομ. ευρώ για την επέκταση του λιμανιού και άλλα 300 εκατομ. προβλέπονται για τη δημιουργία τέταρτης προβλήτας εμπορευματοκιβωτίων. Η εφημερίδα παρατηρεί: «Όταν οι νέες δυνατότητες χωρητικότητας αξιοποιηθούν πλήρως, ο Πειραιάς αναφορικά με τον κύκλο εργασιών, αναμένεται να ξεπεράσει το λιμάνι του Αμβούργου και της Βρέμης και να βρεθεί μετά το Ρότερνταμ και την Αμβέρσα στη τρίτη θέση στην Ευρώπη». Εξίσου σημαντικά, όπως παρατηρεί το ρεπορτάζ, είναι και τα σχέδια που αφορούν το επιβατικό σκέλος και τα κρουαζιερόπλοια – ο Πειραιάς είναι ήδη πρώτος στην κατάταξη των επιβατικών λιμανιών,\nΤο ρεπορτάζ εστιάζει και στα σχέδια της νέας κυβέρνησης Μητσοτάκη και για άλλα κομβικά λιμάνια της χώρας. «Το πρότζεκτ πρότυπο για το λιμάνι του Πειραιά ανοίγει την όρεξη των Ελλήνων για περισσότερα. Ο Μητσοτάκης θέλει να ιδιωτικοποιήσει ή να θέσει υπό ιδιωτική διαχείριση άλλα δέκα λιμάνια». Πέρα από τα λιμάνια της Καβάλας, του Ηρακλείου, του Βόλου, της Πάτρας, της Ηγουμενίτσας το ρεπορτάζ εστιάζει ειδικότερα στον αναβαθμισμένο ρόλο του λιμανιού της Αλεξανδρούπολης.\n«Το πιο περιζήτητο λιμάνι είναι της Αλεξανδρούπολης. Γι αυτό θα πρέπει να ιδιωτικοποιηθεί πρώτο. Είναι ελκυστικό λιμάνι λόγω της εγγύτητας με την Εγνατία Οδό, που διασχίζει τη βόρεια Ελλάδα, και ενώνει την Κων/πολη με την Αδριατική. Ένα άλλο πλεονέκτημα είναι οι σιδηροδρομικές συνδέσεις, που από εδώ μέσω των Βαλκανίων, οδηγούν στην Ανατολική Ευρώπη». Όπως παρατηρεί το ρεπορτάζ κρίσιμος είναι και ο μελλοντικός ρόλος της Αλεξανδρούπολης ως ενεργειακού κόμβου υγροποιημένου φυσικού αερίου. Σύμφωνα τέλος με το ρεπορτάζ για τα σχέδια ιδιωτικοποίησης του λιμανιού της Αλεξανδρούπολης αναμένεται μεγάλο επενδυτικό ενδιαφέρουν και, σύμφωνα με παρατηρητές, κυρίως από τις ΗΠΑ.


Σαουδική Αραβία: Δεν αποκλείει το ενδεχόμενο να επιδιώξει την απόκτηση...\nΤρίτη, 17-Νοε-2020 08:29\n"Είναι ασφαλώς μια επιλογή", ανέφερε ο Τζουμπέιρ. Εάν το Ιράν μετατραπεί σε πυρηνική δύναμη, προειδοποίησε, θα ακολουθήσουν πολλές άλλες χώρες. "Η Σαουδική Αραβία το έχει καταστήσει πολύ σαφές, θα κάνει το παν εντός των ορίων των δυνατοτήτων της για να προστατεύσει τον λαό της και τα εδάφη της", συμπλήρωσε.\nΌμως ο Ρεπουμπλικάνος πρόεδρος των ΗΠΑ Ντόναλντ Τραμπ απέσυρε τη χώρα του από το ΚΟΣΔ και επέβαλε εκ νέου σαρωτικές κυρώσεις στην Ισλαμική Δημοκρατία, ωθώντας τη συνεργασία της Τεχεράνης με τη διεθνή κοινότητα στα πρόθυρα της κατάρρευσης. Η λεγόμενη εκστρατεία "μέγιστης πίεσης" είχε σκοπό, σύμφωνα με την κυβέρνησή του, να συρθεί η Τεχεράνη στο τραπέζι των διαπραγματεύσεων για να κλειστεί νέα συμφωνία, που θα επέβαλε ακόμη αυστηρότερους περιορισμούς στο ιρανικό πρόγραμμα πυρηνικής ενέργειας και θα τερμάτιζε επίσης την "κακόβουλη" κατά Ουάσινγκτον ιρανική επιρροή στις χώρες της περιοχής — θέση που υποστηρίζει η Σαουδική Αραβία.\n"Πιστεύουμε ότι οι Ιρανοί ανταποκρίνονται μόνο αν υφίστανται πίεση", είπε ο Τζουμπέιρ.\nΕρωτηθείς ποιες αλλαγές θεωρεί μπορεί να έρθουν αφού αναλάβει την εξουσία ο Δημοκρατικός εκλεγμένος πρόεδρος Τζο Μπάιντεν, ο σαουδάραβας διπλωμάτης περιορίστηκε να πει "θα δούμε".


Για… κατεβείτε από το ροζ συννεφάκι σας , Η ΚΑΘΗΜΕΡΙΝΗ, kathimerini.com.cy\n26 ΙΟΥΝΙΟΥ 2020 - 17:38\nΚάθε φορά λέω να μην ανοίγω το στόμα μου σε τέτοιου είδους συζητήσεις και κάθε φορά δεν κρατιέμαι και πέφτω στην παγίδα. Εδώ και μέρες ο διορισμός μιας συγκεκριμένης γυναίκας στο κυβερνητικό σχήμα αποτελεί κύριο θέμα στα πηγαδάκια όχι μόνο των καφενείων της γειτονιάς, των κομμωτηρίων αλλά και των ακριβών εστιατορίων γιατί οι κανίβαλοι έτρεξαν σαν όρνεα να την κατασπαράξουν για το lifestyle της και να την κατηγορήσουν πριν καν προλάβει η κοπέλα να αναλάβει το χαρτοφυλάκιό της. Σκεφτείτε πόσο πληκτική ζωή έχουν που η υπουργοποίηση μιας συγκεκριμένης γυναίκας ήταν ένας λόγος για να αποκτήσει λίγο ενδιαφέρον η καθημερινότητά τους.\n«Στη μόρφωση, περνούν με άριστα. Στην καλλιέργεια, λυπάμαι αλλά μένουν ανεξεταστέοι. Ειδικά όταν τοποθετήσεις γεμάτες χολή προέρχονται από γυναίκες».\nΜηνύματα στα σόσιαλ μίντια, τοποθετήσεις επί τοποθετήσεων και απόψεις που πραγματικά όταν τις διαβάζω διερωτώμαι γιατί με κάνουν να εκπλήσσομαι για το επίπεδο ορισμένων ανθρώπων που επιμένουν να θεωρούν τους εαυτούς τους μορφωμένους. Στη μόρφωση, περνούν με άριστα. Στην καλλιέργεια, λυπάμαι αλλά μένουν ανεξεταστέοι. Ειδικά όταν τοποθετήσεις γεμάτες χολή προέρχονται από γυναίκες. Ζήλια; Κακία; Κομπλεξισμός; Όλα μαζί και άλλα τόσα που μας πάνε βήματα πίσω και μας επιβεβαιώνουν γιατί ακόμα στη χώρα μας η πατριαρχία ζει και βασιλεύει εις τους αιώνας των αιώνων, αμήν.\nΚαι αν νομίζετε πως είναι επαρκής η παρουσία γυναικών στα κέντρα λήψης αποφάσεων, πλανάστε πλάνη οικτρά. Έχουμε πολύ δρόμο να διανύσουμε γιατί τα παραδείγματα των τελευταίων ημερών μάς αποδεικνύουν πόσο παρωχημένες αντιλήψεις έχουμε ως λαός.\nΚαι αυτό ξεκινά όχι από την κοινωνία που είναι ανδροκρατούμενη αλλά από μεγάλη μερίδα γυναικών, οι οποίες ζουν σε ένα ροζ συννεφάκι που τις θέλει να σπουδάζουν για να έχουν ένα πτυχίο και ένα μεταπτυχιακό, να βρίσκουν για αρχή μια δουλειά, αλλά -το κυριότερο- να βρουν ένα σύζυγο με εξουσία και λεφτά για να τις εξασφαλίσει εφ’ όρου ζωής χωρίς να χρειάζεται ούτε να εργάζονται ούτε να κουράζονται. Και δυστυχώς γυναίκες σαν αυτές υπάρχουν πολλές στη χώρα και το χειρότερο είναι αυτές που κάθονται και μιλούν για τη νέα Υπουργό. Το τραγικό, όμως, είναι και ότι τις αντιλήψεις αυτές τις μεταφέρουν στις ίδιες τους τις κόρες. Αυτές τις γυναίκες θα τις δεις «δυναμικές» μπροστά από το πληκτρολόγιο ή ντυμένες στην τρίχα στις οικογενειακές συναθροίσεις να βγάζουν λόγους και να έχουν άποψη επί παντός του επιστητού αλλά όταν βρεθούν μόνες είναι τόσο μίζερες και αδύναμες που φοβούνται ακόμα και τη σκιά τους.\nΔεν είναι τυχαίο που λίγες είναι οι γυναίκες που βλέπεις να αναλαμβάνουν πολιτικές ευθύνες σε θέσεις-κλειδιά ή στα κέντρα λήψης αποφάσεων. Και αν υπάρχουν μερικές, η παρουσία τους είναι τόσο άοσμη μιας και δεν υπάρχει η όποια ίντριγκα για να ασχοληθείς μαζί τους. Πρέπει να περάσουν χρόνια για να καταλάβεις την αξία και τη δυναμική του ονόματος και της προσωπικότητάς τους. Μπορεί κάποιος να αμφισβητήσει τη Στέλλα Κυριακίδου, που τη βλέπεις να εργάζεται ως επίτροπος Υγείας και τη χαίρεσαι; Που θα ήθελες να έχει άλλες 10 σαν αυτή και λες στα παιδιά σου ότι αυτή η γυναίκα αποτελεί πρότυπο;\nΘέλω να πιστεύω ότι η εικόνα αυτή των τελευταίων ημερών μάς αδικεί ως χώρα και ως φύλο. Γιατί το ζητούμενο εδώ είναι να δουλέψουμε τόσο ώστε να καταφέρουμε να βρεθούν οι ίδιες οι γυναίκες σε ηγετικές θέσεις.\nΕυκαιρία, τύχη, γνωριμίες, συγκυρίες. Όλα συμβάλλουν. Αλλά για σκεφτείτε το λίγο. Δεν θέλει κότσια να εκτεθείς στον δημόσιο βίο; Δεν θέλει μια υπέρβαση εαυτού και ένα γερό στομάχι για να ξεπεράσουν το «στίγμα» τού να είσαι γυναίκα, όμορφη, επιτυχημένη, αναγνωρίσιμη, κομψή και single mum; Πολλά κότσια θέλει.


Ο κόσμος τελειώνει στις 4.44 μετά τα μεσάνυχτα | FLIX\nΟ κόσμος τελειώνει στις 4.44 μετά τα μεσάνυχτα\nΓυρισμένο σε ένα δωμάτιο, το «4:44 a.m. Last Day On Earth» του Εϊμπελ Φεράρα είναι κάτι περισσότερο από μια ακόμη ταινία για το τέλος του κόσμου.\nΓουίλεμ Νταφόε - Σάνιν Λι: μια αγκαλιά πριν το τέλος του κόσμου!\n«Σε ένα μεγάλο διαμέρισμα ζει ένα ζευγάρι. Είναι ερωτευμένοι. Αυτή είναι ζωγράφος, αυτός ένας επιτυχημένος ηθοποιός. Είναι ένα συνηθισμένο απόγευμα - μόνο που δεν είναι ένα συνηθισμένο απόγευμα, γι'αυτούς αλλά και για οποιονδήποτε άλλον. Γιατι άυριο, στις 4:44 μετά τα μεσάνυχτα, λίγα δευτερόλεπτα πάνω κάτω, ο κόσμος θα τελειώσει πιο βίαια απ' όσο θα μπορούσε να προβλέψει ο χειρότερος προφήτης. Η τελική κρίση έρχεται, όχι χωρίς προειδοποίηση, αλλά χωρίς ελπίδα διαφυγής. Δεν θα υπάρξουν επιζώντες. Οπως πάντοτε, υπάρχουν αυτοί που, καθώς ανάβουν το τελευταίο τους τσιγάρο, ελπίζουν ακόμη πως κάτι θα ανατρέψει τα γεγονότα. Σε ένα θαύμα. Οχι οι δύο εραστές μας. Αυτοί - όπως η πλειοψηφεία του πληθυσμού της Γης - έχουν δεχθεί τη μοίρα τους: ο κόσμος πρόκειται να τελειώσει.»\nΗ επίσημη σύνοψη της καινούριας ταινίας του Εϊμπελ Φεράρα είναι κατατοπιστική, σε απόλυτη συνέπεια με το ιδιόμορφο έργο του και τον βρίσκει στην τρίτη του συνεργασία με τον Γουίλεμ Νταφόε να διαγωνίζεται για το Χρυσό Λέοντα στο επερχόμενο φεστιβάλ Βενετίας.\nΠαίζουν ακόμη η Σάνιν Λι, η Παθ ντε λα Χουέρτα και η Νατάσα Λιόν.\nΠροηγούμενο Holy Flying Circus: η περιπέτεια του «Ενας Προφήτης Μα Τι Προφήτης» στο BBC Επόμενο H πρώτη ταινία για την εποχή του YouTube!\nΤαινία έναρξης και λήξης για το Διεθνές Φεστιβάλ Κινηματογράφου του Ρότερνταμ


Δημοσιεύθηκε η απόφαση για τη λειτουργία των καταστημάτων τις Κυριακές – ΔΙΚΤΥΟ ΚοινΣΕπ\n10 Ιουλίου 2017 by admin\tin Ενδιαφερον, Τα Τελευταια Νεα μας!\nΗ απόφαση ορίζει τις περιοχές της Περιφέρειας Αττικής και της Περιφέρειας Κεντρικής Μακεδονίας, στις οποίες επιτρέπεται η προαιρετική λειτουργία των εμπορικών καταστημάτων και τις Κυριακές.\nΗ υπουργική απόφαση ορίζει τις περιοχές της Περιφέρειας Αττικής και της Περιφέρειας Κεντρικής Μακεδονίας, στις οποίες επιτρέπεται η προαιρετική λειτουργία των εμπορικών καταστημάτων και τις Κυριακές.\nΣυγκεκριμένα, πρόκειται για τις εξής περιοχές: (document)\n– Το τμήμα της Λεωφόρου Ποσειδώνος το οποίο περιλαμβάνεται στους δήμους Καλλιθέας, Παλαιού Φαλήρου, Αλίμου, Αργυρούπολης-Ελληνικού και Γλυφάδας.\n– Η περιοχή του Δήμου Πειραιώς η οποία περικλείεται από τις οδούς: Γρ. Λαμπράκη, Ακτή Μουτσοπούλου, 2ας Μεραρχίας, Ακτή Μιαούλη, Ακτή Ποσειδώνος, Ακτή Καλλιμασιώτη, Αλιπέδου, Κέκροπος και Καραολή και Δημητρίου.\n– Η περιοχή του Δήμου Καλλιθέας η οποία περικλείεται από τις οδούς Αιγέως, Ευριπίδου, Ζερβού, Αγίας Λαύρας, Κρέμου, Χαροκόπου, Δημοσθένους, Σκρα, Αριστείδου, Ολυμπίας, Ιατρίδου, Πλάτωνος, Σπάρτης, Λεωφόρο Ελ. Βενιζέλου, Περικλέους, Μεταμορφώσεως, Πραξιτέλους, Ισμήνης, Θαλή, Πεισίστρατου, Πλατεία Ηρ. Πολυτεχνείου έως Λεωφόρο Ποσειδώνος\n– Η περιοχή του Δήμου Παλαιού Φαλήρου η οποία εκτείνεται από την Λεωφόρο Αμφιθέας έως τη Λεωφόρο Ποσειδώνος.\n– Η περιοχή του Δήμου Αλίμου η οποία περικλείεται από τις οδούς Έλλης, Λεωφ. Ελευθερίας, Θουκυδίδου, Αθανάσιου Διάκου, Κοτοπούλη, Π. Μελά, Επτανήσου, Λεωφόρο Αλίμου και Λεωφόρο Ποσειδώνος .\n– Η περιοχή του Δήμου Γλυφάδας η οποία εκτείνεται από την Λεωφόρο Βουλιαγμένης έως τη Λεωφόρο Ποσειδώνος.\n– Το τμήμα του Ακινήτου του Διεθνούς Αερολιμένα Αθηνών το οποίο λειτουργεί ως Εμπορικό Πάρκο, σύμφωνα με τα οριζόμενα στο άρθρο 7 και το Παράρτημα 1, τμήμα 2 του ν.2338/1995 (ΦΕΚ Α’ 202).\n– Την περιοχή του ιστορικού κέντρου της Θεσσαλονίκης, όπως ορίζεται στην Υπουργική Απόφαση 3046/51009/1994 (ΦΕΚ Β’ 833), το οποίο περικλείεται από τις οδούς Εγνατία, 26ης Οκτωβρίου, Καρατάσου, Ναυάρχου Κουντουριώτου, Λεωφ. Νίκης, Παύλου Μελά, Καθηγητού Αντωνίου Κεραμόπουλου και Στέφανου Τάττη.


Ανατριχιαστικά ευρήματα ηλικίας 8.000 ετών | paokremounia\nTα ευρήματα είναι μοναδικά, σε σημείο να προβληματίζουν τους Σουηδούς… αρχαιολόγους που βρέθηκαν μπροστά στην αναπάντεχη ανακάλυψη: Ξύλινοι πάσσαλοι τοποθετημένοι σε ανθρώπινα κρανία, που χρονολογούνται από την Εποχή του Λίθου.\nΤα αποτελέσματα της χρονολόγησης με άνθρακα – 14, έδειξαν ότι τα κρανία είναι ηλικίας 8.000 ετών. «Από όσο γνωρίζουμε, η ανακάλυψη είναι μοναδική στον κόσμο. Τίποτα παρόμοιο δεν έχει βρεθεί που να είναι τόσο παλιό», δηλώνει ο Χάλγκρεν.\nΤα οστά βρέθηκαν σε μέρος που κατά τους αρχαιολόγους ήταν μια ρηχή λίμνη της λίθινης εποχής, η οποία πιθανόν χρησιμοποιείτο ως τελετουργικός χώρος ταφής. «Είναι φανερό ότι η λίμνη ήταν ιερός τόπος για τους ανθρώπους της εποχής», επισημαίνει ο ερευνητής.\nΗ δεύτερη θεωρία αναφέρεται σε κρανία – τρόπαια, που προήλθαν από μάχες με άλλους αποίκους της περιοχής. «Μπορεί να ήταν ένας τρόπος για να αποδείξει κανείς την επιτυχία του στο πεδίο της μάχης», εξηγεί ο Χάλγκρεν.\nΟι ανασκαφές στη θέση Kanaljorden, 500 μέτρα από τον κεντρικό σιδηροδρομικό σταθμό της πόλης Μόταλα, έχουν ξεκινήσει από το 2009 και η συγκεκριμένη θέση χρονολογείται από τη Μεσολιθική Περίοδο.\n« Ντόμινο καταλήψεων στα σχολεία Νέες κινητοποιήσεις από τα ταξί »


Τρόμος στη Γερμανία – Τυφώνας πέταξε ανθρώπους στη θάλασσα | Sovara\nΑρχική ΔΙΕΘΝΗ Τρόμος στη Γερμανία – Τυφώνας πέταξε ανθρώπους στη θάλασσα\nΞεπέρασε κάθε πρόβλεψη\nΗ πρόβλεψη της μετεωρολογικής υπηρεσίας έκανε λόγο για «θυελλώδεις ανέμους με ταχύτητα έως 110 χιλιόμετρα την ώρα» και «ισχυρή βροχόπτωση».\nΑλλά αυτό που συνέβη στο Κίελο, στις ακτές της Βαλτικής Θάλασσας, ξεπέρασε κάθε πρόβλεψη.\nΓύρω στις έξι το απόγευμα της Τετάρτης σχηματίστηκε τυφώνας στο (θεωρητικά προστατευμένο από τους ανέμους) φιόρδ του Κιέλου και πέρασε με αστραπιαία ταχύτητα από το κέντρο της πόλης.\nΕυτυχώς, η παραλιακή λεωφόρος ήταν σχεδόν άδεια καθώς είχε προηγηθεί δυνατή βροχή. Ομως, κυκλοφορούσε κόσμος στους δρόμους. Επιπλέον, το Κίελο είναι δημοφιλές ναυταθλητικό κέντρο και την ώρα εκείνη κωπηλάτες φρόντιζαν τα σκάφη τους ή ετοιμάζονταν για προπόνηση.\nΗ θύελλα παρέσυρε πολλούς ανθρώπους στη θάλασσα, ενώ προκάλεσε σοβαρές ζημιές σε σπίτια. Δεν υπήρξαν θύματα, ωστόσο τουλάχιστον τέσσερις άνθρωποι τραυματίστηκαν σοβαρά.\nΑξιοσημείωτο είναι ότι ενώ τα παλαιότερα κτίρια δεν παρουσίασαν σοβαρές ζημιές, στη νεόδμητη συνοικία Μέιμερσντορφ ο τυφώνας ξήλωσε ολόκληρες στέγες.\nΜία κάτοικος της περιοχής δηλώνει στο τοπικό τηλεοπτικό δίκτυο NDR: «Ηταν τεράστιος ο τρόμος, σαν να δονείται η γη. Αρχιζα να φωνάζω, αισθανόμουν ότι δεν μπορούσα πια να αναπνεύσω».\nΟι επιστήμονες μελετούν ακόμη φωτογραφίες, προκειμένου να αντιληφθούν τι ακριβώς συνέβη. Είχαν προβλέψει τους θυελλώδεις ανέμους, καλώντας τους πολίτες να είναι ιδιαίτερα προσεκτικοί, αλλά όπως λέει ο μετεωρολόγος Σεμπάστιαν Βάχε στo Γερμανικό Πρακτορείο Ειδήσεων (DPA), «αυτό που συνέβη ήταν απολύτως αδύνατο να προβλεφθεί».\nΟ δήμαρχος του Κιέλου Ουλφ Κέμπφερ διηγείται ότι εκείνη την ώρα είχε κάποια συνάντηση στο δημαρχείο, ενώ ο γιος του, που είναι κωπηλάτης, ήταν καθ’ οδόν για την απογευματινή προπόνηση.\nΕυτυχώς, η αγωνία καταλάγιασε όταν ο νεαρός έστειλε μήνυμα στον πατέρα του ότι είναι καλά. «Ηταν τυχερός, έφτασε στον Ναυτικό Ομιλο μετά τον τυφώνα. Είναι απίστευτο πόσο γρήγορα εκδηλώνονται αυτά τα φαινόμενα…» λέει ο Ουλφ Κέμπφερ.\nΣτιγμιότυπο από παλαιότερο τυφώνα στη λίμνη της Κωνσταντίας\nΠερίπου 60 διασώστες κινητοποιήθηκαν μέχρι το βράδυ της Τετάρτης για να απεγκλωβίσουν τραυματίες και να προσφέρουν τις πρώτες βοήθειες.\nΤο συγκεκριμένο φαινόμενο δεν είναι σπάνιο. Στα μέσα Αυγούστου, τυφώνας είχε προκαλέσει σοβαρές ζημιές στις γερμανικές ακτές της Βόρειας Θάλασσας με επίκεντρο τον οικισμό Γκρόσχαιντε.\nΑντίστοιχα φαινόμενα έχουν καταγραφεί και στη νότια Γερμανία, στη λίμνη της Κωνσταντίας.\nΠροηγούμενο άρθροΟλυμπιακός – Μπασκόνια 75-50\nΕπόμενο άρθροΑΚ ΠΥΡΡΟΣ ΑΡΤΑΙΩΝ: ΑΠΟΤΕΛΕΣΜΑΤΑ ΑΓΩΝΩΝ


Μεγάλες Εικόνας : Λιωμένη γυαλί δεξαμενή νερού πυρκαγιάς στεγών χάλυβα για την επεξεργασία λυμάτων/αποβλήτων αποχέτευσης\nΧαμηλότερες δεξαμενές νερού πυρκαγιάς δαπανών φορτίου και εγκατάστασης\n1. Επιτόπια κατασκευή\nΟ βαρύς εξοπλισμός δεν απαιτείται για τις εγκαταστάσεις μας. Η ομάδα μας στηρίζεται κάθε δεξαμενή στην περιοχή γρήγορα και αποτελεσματικά.\n2. Χαμηλότερες δαπάνες φορτίου και εγκατάστασης\nΗ μορφωματική διαμόρφωση προσφέρει τη χαμηλότερη δαπάνη φορτίου, την εύκολη πρόσβαση περιοχών και τους γρήγορους χρόνους εγκαταστάσεων.\n3. Οι δεξαμενές μπορούν να διευρυνθούν\nΟι δεξαμενές μας μπορούν να διαμορφωθούν για να διευρυνθούν καθώς οι απαιτήσεις νερού σας αυξάνονται.\n4. Οι δεξαμενές μπορούν να αποσυντεθούν & να κινηθούν\nΤο μορφωματικό contruction μας επιτρέπει την αποσύνθεση και τον επανεντοπισμό της δεξαμενής σας.\n5. Ποιότητα και δύναμη\nΟι όλες δεξαμενές νερού μας κατασκευάζονται χρησιμοποιώντας τα υψηλότερα ποιοτικά υλικά διαθέσιμα με τους τοίχους δεξαμενών που σχεδιάζουν περίγραμμα κυλημένος χρησιμοποιώντας τον γυαλί-λιώνω--χάλυβα.\n6. Προδιαγραφή δεξαμενών πυρκαγιάς\nΤα διεθνή πρότυπα για τις δεξαμενές που κατασκευάστηκαν με σκοπό την αποθήκευση νερού πυρκαγιάς υιοθετήθηκαν αμπαρωμένη στη σμάλτο δεξαμενή μας. Οι δεξαμενές νερού κεντρικών σμάλτων ειδικεύονται στη βιομηχανία δεξαμενών πυρκαγιάς και μπορούν να σας βοηθήσουν στις απαιτήσεις δεξαμενών πυρκαγιάς σας.\nΟι δεξαμενές κεντρικών σμάλτων έχουν παράσχει πολλές αγροτικές δεξαμενές νερού πυρκαγιάς που κυμαίνονται από τις μεγάλες βιομηχανικές εγκαταστάσεις κατευθείαν ως τις δεξαμενές πυρκαγιάς προς χρήση από τα αγροτικά σπίτια.


Α’ Κατηγορία: Ο Τσοπανάκης στο εξ αναβολής - Δημοκρατική της Ρόδου\n14 Φεβρουαρίου 2017 4:41 μμ | Δημήτρης Στούμπης\nΑύριο στις 12:00 το μεσημέρι θα διεξαχθεί η εξ αναβολής αναμέτρηση της 17ης αγωνιστικής του πρωταθλήματος της Α’ Κατηγορίας, όπου στο γήπεδο Πηγαδίων ο Ποσειδώνας Καρπάθου θα υποδεχθεί τον Ηρακλή Λάρδου.\nΗ ΕΠΣΔ όρισε το διαιτητικό «τρίο» που θα διευθύνει το παιχνίδι. «Άρχοντας» της αναμέτρησης θα είναι ο Σάββας Τσοπανάκης, με βοηθούς τους Μοσχάτο και Κούτση. Παρατηρητής διαιτησίας ορίστηκε ο Γιώργος Βασιλαράκης και αγώνα ο Νίκος Σπανός.\n● Πηγάδια 12:00\nΠοσειδώνας Καρπάθου- Ηρακλής Λάρδου\nΔιαιτητές: Τσοπανάκης, Μοσχάτος, Κούτσης